సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
టాప్-50నే లక్ష్యమంటున్న మోదీ
దేశంలో యువ జనాభా బాగా పెరుగుతోందని, వీరి కోసం ఉద్యోగకల్పన, మరింత మెరుగైన మౌలిక సదుపాయాల కల్పన జరిగాల్సిన అవసరముందని మోదీ పేర్కొన్నారు. దేశంలోకి గత నాలుగేళ్లలో 26,300 కోట్ల డాలర్ల విదేశీ ప్రత్యక్ష పెట్టుబడులు వచ్చాయని తెలిపారు.
Samayam Telugu | Updated:
Jan 19, 2019, 09:46AM IST
హైలైట్స్
వ్యాపారం చేయడానికి అత్యంత అనువైన దేశాల జాబితాలో ఇంకా ముందుకు వెళ్లాలి
అభివృద్ధిని అడ్డుకునే నియంత్రణలు తొలగిస్తాం
తయారీ, మౌలిక రంగాలపై దృష్టి పెడుతున్నాం
వైబ్రాంట్‌ గుజరాత్‌ సదస్సులో ప్రధాని నరేంద్ర మోదీ వ్యాఖ్యలు
ప్రపంచంలో వ్యాపారం చేయడానికి అత్యంత (ఈజ్‌ ఆఫ్‌ డూయింగ్‌ బిజినెస్) అనువైన టాప్ 50 దేశాల జాబితాలో భారత్‌ను చేర్చాలనే లక్ష్యంతో ఉన్నామని‌ ప్రధాని నరేంద్ర మోదీ వెల్లడించారు. సులభతర వాణిజ్యం కేటగిరీలో టాప్‌ 50 దేశాల్లో ఒకటిగా నిలవటమే ఇండియా లక్ష్యమని స్పష్టం చేశారు. ప్రపంచ బ్యాంక్‌ రూపొందించిన వ్యాపారానికి అనువైన దేశాల జాబితాలో ప్రస్తుతం మన దేశం 75 స్థానాలు ఎగబాకి 77వ స్థానంలో నిలిచిందని, వచ్చే ఏడాది ఈ జాబితాలో టాప్‌ 50 దేశాల్లో ఒకటిగా నిలిచేలా కృషి చేయాల్సిందిగా తన బృందాన్ని కోరానని చెప్పారు. శుక్రవారం గాంధీనగర్‌లో 9వ వైబ్రాంట్‌ గుజరాత్‌ గ్లోబల్‌ సదస్సును ప్రారంభిస్తూ... దేశ, విదేశాల నుంచి వచ్చిన రాజకీయ, వ్యాపార వేత్తలను ఉద్దేశించి ఆయన ఈ వ్యాఖ్యలు చేశారు.
పాలన మరింత మెరుగుపడేలా చూస్తున్నామని, అలాగే సంస్కరణలు, పనితీరు సాధించడం, మార్పు తీసుకురావడం, మరింత మెరుగైన పనితీరు సాధించడం తమ లక్ష్యమని మోదీ తెలిపారు. తమ ప్రభుత్వం అధికారంలోకి వచ్చి నాలుగేళ్లయిందని, వివిధ అంశాల్లో చాలా మార్పు కనిపిస్తోందని పేర్కొన్నారు. భారత ఆర్థిక వ్యవస్థను పటిష్టం చేయడానికి విప్లవాత్మకమైన చర్యలు తీసుకున్నామని, లోతైన వ్యవస్థాగతమైన సంస్కరణలు చేపట్టామని వివరించారు. వీటన్నింటి ఫలితంగానే ప్రపంచ బ్యాంక్, అంతర్జాతీయ ద్రవ్యనిధి, మూడీస్‌ వంటి అంతర్జాతీయ దిగ్గజాలు మన ఆర్థిక వ్యవస్థపై గట్టి విశ్వాసాన్ని వ్యక్తం చేస్తున్నాయని తెలిపారు.